b"\n_START_ARTICLE_\nJoana Raspall i Juanola\n_START_SECTION_\nBiografia\n_START_PARAGRAPH_\nJoana Raspall va n\xc3\xa9ixer a Barcelona al barri de la Barceloneta, malgrat que la fam\xc3\xadlia vivia al Masnou, son pare era un petit exportador agr\xc3\xadcola local i sa mare s'encarregava de portar la comptabilitat del negoci familiar. Ben aviat, amb tres anys, es van instal\xc2\xb7lar a Sant Feliu de Llobregat, on visqu\xc3\xa9 sempre._NEWLINE_Va estudiar pocs anys a l'escola municipal de Sant Feliu, ja que als onze se'n va anar a estudiar a Perpiny\xc3\xa0. Nom\xc3\xa9s hi va estudiar un any i mig fins que la mort de son pare li provoc\xc3\xa0 el retorn a Sant Feliu de Llobregat._NEWLINE_En plena dictadura de Primo de Rivera, amb catorze anys, va iniciar el seu activisme cultural, sempre en catal\xc3\xa0. Participava en les revistes locals peri\xc3\xb2dicament des dels anys 20 i anava escrivint poemes, prosa i teatre, que guardava en un calaix, aquest material no el va publicar fins que va ser ja gran._NEWLINE_Tamb\xc3\xa9 col\xc2\xb7laborava amb revistes locals com El Eco de Llobregat, Cam\xc3\xad i Claror, i participava en el grup de teatre i declamaci\xc3\xb3. Als anys 30 del segle XX encap\xc3\xa7al\xc3\xa0 una campanya per demanar una Biblioteca Infantil a Sant Feliu, segons una nota que es conserva al Fons Municipal de l'Ajuntament de Sant Feliu de Llobregat de l'Arxiu Comarcal del Baix Llobregat. _NEWLINE_Entre 1935 i 1938 estudi\xc3\xa0 a l'Escola de Bibliotec\xc3\xa0ries de Barcelona, on obtingu\xc3\xa9 el t\xc3\xadtol de Biblioteconomia. Des d'aleshores i fins a la Guerra Civil espanyola va treballar de bibliotec\xc3\xa0ria a Vilafranca del Pened\xc3\xa8s, on va contribuir a salvar molts exemplars de llibres catalans de la destrucci\xc3\xb3. _NEWLINE_Durant la dictadura de Franco, en els anys en qu\xc3\xa8 ensenyar el catal\xc3\xa0 era prohibit, ella ho feia clandestinament fent classes al seu domicili particular. Va continuar escrivint i publicant on podia, animant tothom a estimar i utilitzar la llengua catalana, cosa que continu\xc3\xa0 fent anys m\xc3\xa9s tard amb l'assessorament d'\xc3\x92mnium Cultural._NEWLINE_L'any 1942 es va casar amb el doctor Antoni Cauh\xc3\xa9, metge i cap de Sanitat de Sant Feliu de Llobregat, amb qui va tenir tres filles i un fill.  _NEWLINE_El 1964 va guanyar el Premi Joan Santamaria, de teatre per a adults, amb L'ermita de Sant Miquel, una obra escrita totalment en vers, que constitueix el seu primer llibre publicat. _NEWLINE_Durant la d\xc3\xa8cada dels anys 70 va ser coneguda en el teatre independent per El pou, obra que va obtenir el Premi Cavall Fort de 1969, la seguirien dues obres m\xc3\xa9s fent-ne una trilogia. _NEWLINE_Aleshores va comen\xc3\xa7ar a escriure fitxes de sin\xc3\xb2nims, que anava guardant en capses de sabates i que serien l'origen dels seus treballs com a lexic\xc3\xb2grafa. Aquesta tasca de dedicaci\xc3\xb3 al l\xc3\xa8xic va culminar amb la publicaci\xc3\xb3 de tres diccionaris, obres en les quals resta ben reflectit el seu domini de la llengua pel qual rebr\xc3\xa0 el Premi Mari\xc3\xa0 Aguil\xc3\xb3 de l'IEC, el 1986._NEWLINE_A partir dels anys 80 va comen\xc3\xa7ar a publicar poesia i narrativa infantil i juvenil i fins als 90 no va tornar a publicar res per al p\xc3\xbablic adult. Col\xc2\xb7labor\xc3\xa0 habitualment en revistes locals i fou promotora del Premi Mart\xc3\xad Dot de poesia per a joves de Sant Feliu de Llobregat i de la tert\xc3\xbalia liter\xc3\xa0ria del mateix nom._NEWLINE_Com a escriptora fou una pionera a Catalunya de la poesia per a infants i joves. Aquest g\xc3\xa8nere, el conre\xc3\xa0 amb la voluntat d'apropar nens i joves a la poesia i fer que l'estimessin. Defens\xc3\xa0 la poesia com a vehicle efica\xc3\xa7 en l'educaci\xc3\xb3 dels sentiments, tot avan\xc3\xa7ant-se aix\xc3\xad a les noves tend\xc3\xa8ncies de l'educaci\xc3\xb3 emocional. Afirmava que escrivia poesia \xc2\xabpel sol desig d'acostar, fer entendre a fons i fer estimar les petites coses que ens envolten i trobar un sentit a les coses que sempre hem mirat nom\xc3\xa9s de lluny\xc2\xbb. La seva poesia infantil es caracteritza per una gran capacitat d'observaci\xc3\xb3, un equilibri exquisit i transparent, alhora en l'\xc3\xbas del llenguatge i en una delicada sensibilitat que encomana al lector. Visit\xc3\xa0 moltes escoles i moltes altres la visitaren i li feren arribar treballs inspirats en la seva obra._NEWLINE_El seu primer llibre de poesia infantil, Petits poemes per a nois i noies (1981), va rebre el Premi Cr\xc3\xadtica Serra d'Or, menci\xc3\xb3 especial de poesia del mateix any, i va apar\xc3\xa8ixer quan ja tenia 68 anys. Deu anys despr\xc3\xa9s, les seves publicacions po\xc3\xa8tiques s'intensifiquen, tamb\xc3\xa9 escrigu\xc3\xa9 contes i el volum de poesia per a jovent: Llum i gira-sols (1994). Molts dels poemes foren musicats._NEWLINE_La poesia per a adults \xc3\xa9s la que sentia com a m\xc3\xa9s \xc3\xadntima, m\xc3\xa9s seva. La darrera obra, que ella consider\xc3\xa0 el resum de la seva vida po\xc3\xa8tica, fou Jard\xc3\xad vivent (2010). Tamb\xc3\xa9 ha public\xc3\xa0 una novel\xc2\xb7la: Diamants i culs de got (2006), basada en viv\xc3\xa8ncies del temps de la guerra._NEWLINE_Raspall va participar activament en el Primer Congr\xc3\xa9s de Cultura Catalana amb la pon\xc3\xa8ncia El llibre de teatre infantil i va promoure, amb altres amants del teatre, la creaci\xc3\xb3 d'una col\xc2\xb7lecci\xc3\xb3 de teatre infantil en catal\xc3\xa0 en l'editorial Edeb\xc3\xa9. Va ser s\xc3\xb2cia d'honor de l'Associaci\xc3\xb3 d'Escriptors en Llengua Catalana.\n_START_SECTION_\nActivitat c\xc3\xadvica a Sant Feliu de Llobregat\n_START_PARAGRAPH_\nJa en el temps de la Guerra civil va salvar un cami\xc3\xb3 ple de llibres del fons de la Biblioteca de Vilafranca del Pened\xc3\xa8s i els originals del Calaix de sastre (s. XVIII), propietat de la fam\xc3\xadlia benestant a la qual pertanyia el Palau Falguera, edifici emblem\xc3\xa0tic de Sant Feliu de Llobregat. _NEWLINE_L'any 1942, despr\xc3\xa9s del seu casament, reprenia la tasca liter\xc3\xa0ria escrivint i publicant obres en Jocs Florals, concursos literaris i festes populars._NEWLINE_Durant el per\xc3\xadode franquista va anar aprofitant totes les ocasions d'escriure en catal\xc3\xa0 al setmanari local Alba, a m\xc3\xa9s de participar activament en la campanya Pro Altar de la Mare de D\xc3\xa9u de Montserrat que s'havia de construir a la llavors parr\xc3\xb2quia, avui catedral, de Sant Lloren\xc3\xa7, fent guions radiof\xc3\xb2nics de temes montserratins. Tamb\xc3\xa9 va escriure obres de teatre representades per grups locals al Centre Parroquial de Sant Feliu de Llobregat i va fer classes particulars de catal\xc3\xa0 semiclandestines a qui en volia, lectures de poemes en reunions liter\xc3\xa0ries, etc._NEWLINE__NEWLINE_El 1974 va promoure la creaci\xc3\xb3 del Premi Mart\xc3\xad Dot de poesia; l'any 1976 presid\xc3\xad l'Associaci\xc3\xb3 de Ve\xc3\xafns Can Nadal i el 1977 va ser presidenta del Centre Parroquial. L'any 1990 pos\xc3\xa0 en marxa la Tert\xc3\xbalia Liter\xc3\xa0ria a Sant Feliu de Llobregat, i mai va deixar de participar en actes literaris, visites a escoles, xerrades. Aix\xc3\xad, a m\xc3\xa9s dels homenatges institucionals, l'any 2004 l'Associaci\xc3\xb3 del Casal de la Dona de Sant Feliu de Llobregat va aprovar la creaci\xc3\xb3 del Concurs de relats breus per a dones Joana Raspall."